Μουσική Αναμονής

Γκερνίκα – Θεατρικό

Μουσική theme

**Αφηγητής 1:** Βρισκόμαστε στον Ισπανικό Εμφύλιο πόλεμο, την περίοδο 1936 – 1939. Στην καρδιά της σύγκρουσης του λαού της Ισπανίας ενάντια στους πλούσιους, οι οποίοι, μπροστά στο φόβο να χάσουν την εξουσία στη χώρα, οργάνωσαν στρατιωτικό πραξικόπημα. Σε ένα πρώτο στάδιο, η άμεση κινητοποίηση του λαού κατάφερε να καταστείλει το πραξικόπημα σε πολλές ισπανικές πόλεις.

**Αφηγητής 2:** Σε διεθνές επίπεδο, η Σοβιετική Ένωση και το Μεξικό προσέφεραν βοήθεια στην Ισπανική Δημοκρατία, ενώ οι φασιστικές και αντιδραστικές δυνάμεις (Γερμανία, Ιταλία, Πορτογαλία) συνεργάζονταν ενεργά με τον ισπανικό φασισμό. Οι ΗΠΑ, η Γαλλία, η Βρετανία εφαρμόζοντας την πολιτική της «Μη Επέμβασης» δεν έστειλαν καμιά βοήθεια προς τη Δημοκρατική Ισπανία.

**Αφηγητής 3:** Χιλιάδες άνθρωποι κατέφθασαν στην Ισπανία από όλες τις μεριές του κόσμου για να πολεμήσουν υπέρ της Δημοκρατικής Ισπανίας και αποτέλεσαν τις Διεθνείς Ταξιαρχίες. Προέρχονταν από ένα σύνολο 53 χωρών, ανάμεσα τους και εκατοντάδες Έλληνες.

**Αφηγητής 1:** Σε μια μικρή πόλη της Ισπανίας όμως, την Γκερνίκα, οι φλόγες των γεγονότων δεν έχουν φουντώσει ακόμη και οι άνθρωποι εκεί προσπαθούν να ζήσουν την καθημερινή τους ζωή…

Μουσική theme

**Αφηγητής 2:** Είναι άνοιξη, Απρίλιος. Οι προηγούμενες μέρες ήταν βροχερές. Χθες όμως, σταμάτησε να βρέχει. Και σήμερα είναι ακόμη πιο όμορφα. Ο ήλιος λάμπει. Τα δέντρα, χορτασμένα τώρα πια νερό, στέκουν αγέρωχα. Τα λουλούδια μετά το “λουτρό” τους, φόρεσαν τις δροσοσταλίδες για σκουλαρίκια και βάλθηκαν να μεθύσουν τους περαστικούς με τα αρώματά τους. Άνοιξη, μια εποχή που όλα πάνω στη γη μοιάζουν πιο όμορφα…

ΣΚΗΝΗ 1η

Στο καφέ “Εl gato malva” (Ο μοβ γάτος) στην Γκερνίκα της Ισπανίας

Κυριακή 25 Απριλίου 1937, απόγευμα

(Μιλάνε πριν καθίσουν στο καφέ)

**Βασίλης:** Κουραστήκαμε αυτό το διάστημα, Ραμόν. Φορτώσαμε εμπορεύματα από την Ελλάδα (γούνες από την Καστοριά) και φτάσαμε ως εδώ στην Ισπανία, σε αυτήν την παραθαλάσσια μικρή σας πόλη. Έχουμε 3 μήνες τώρα εδώ, μαζί με τον Αποστόλη. Βολευτήκαμε κάπως.

**Αποστόλης:** Σκέφτηκα ότι θα αρέσουν οι γούνες στις κυρίες της Ισπανίας.

**Βασίλης:** Υπάρχουν και άλλες πόλεις, μεγαλύτερες. Αλλά εδώ είμαστε οι μόνοι που πουλάμε τέτοια πράγματα. Και μέχρι τώρα καλά πάει. Δεν πέσαμε έξω. Με λίγη τύχη, κάτι θα κονομήσουμε. Να γυρίσουμε και τίποτα πίσω στην Ελλάδα…

**Ραμόν: Μ**εγάλη απόφαση, ρε παιδιά, να ρθείτε από την άλλη άκρη της Ευρώπης ως εδώ. Χαρά στο κουράγιο σας… Ας κάτσουμε.

(κάθονται)

**Αποστόλης**: Τι να κάνουμε ρε Ραμόν; 2 χρόνια δουλέψαμε τα αδέρφια μου και οι οικογένειές μας. Με ό,τι χρήματα είχαμε πήραμε υλικά, πολλά υλικά. Φτιάξαμε γούνες, φτιάξαμε, ξαναφτιάξαμε, ξαναφτιάξαμε, πεινάσαμε...

**Βασίλης:** Όλοι μας οι κόποι είναι σε αυτά τα εμπορεύματα. Κι ήρθαμε εδώ να τα πουλήσουμε χωρίς να ξέρουμε γρι ισπανικά, τρομάρα μας… Ευτυχώς έχουμε κι εσένα, που ξέρεις λίγα ελληνικά, ξέρεις και φαρσί τα ισπανικά και μας βοηθάς λίγο στο μαγαζί.

**Ραμόν:** Μη σας νοιάζει κι όσο μπορώ θα βοηθήσω. Στο πρόσωπό σας είδα αυτή την αποφασιστικότητα των Ελλήνων. Άνθρωποι έτοιμοι για όλα!

**Αποστόλης:** Άσε τις υπερβολές, βρε άτιμε. Νομίζεις ότι θέλαμε να έρθουμε μόνοι μας στην Ισπανία; Νομίζεις ότι μπορούσαμε να κάνουμε και τίποτα άλλο; Αυτήν την τέχνη ξέρουμε. Και από την άλλη, πολλά τα έξοδα. Και οι υποχρεώσεις.

**Αποστόλης**: Ο Βασίλης. Ερωτευμένος με τη Σοφία. Αλλά ας τα πει ο ίδιος καλύτερα.

**Βασίλης:** Την αγαπώ, Ραμόν, τη Σοφία, θέλω να την παντρευτώ και θα την παντρευτώ. Αλλά, με δυσκολεύουν τα “πεθερικά” μου γιατί λένε ότι είμαι πάμφτωχος και προτιμούν να δώσουν την κόρη τους σε κάποιον πιο άξιο. Κάτι τέτοια είναι που μου τη δίνουν στα νεύρα. Λες και στο χωριό μας είχε πλούσιους με το τσουβάλι. Φτωχοί είμαστε. Κι εμείς και οι γονείς της Σοφίας.

**Αποστόλης:** Πιο άξιος από τον Βασίλη δεν υπάρχει. Ράφτης πρώτος και στα σχέδια και στην εκτέλεση. Εργατικός, τελειομανής. Χάρη σε αυτόν οι γούνες μας έχουν και τσαχπινιά και αρχοντιά.

**Ραμόν:** Κι εδώ τα ίδια είναι, βρε Βασίλη. Μη νομίζεις ότι κι εδώ τα ζευγάρια που ερωτεύονται, παντρεύονται κιόλας… Κι εγώ άλλη αγαπούσα, άλλη παντρεύτηκα. Τώρα όμως πάνε αυτά, έχω την οικογένειά μου, τα παιδιά μου και είμαι ευτυχισμένος.

**Αποστόλης:** Εγώ είμαι ελεύθερος. Δεν έχω κάποια γυναίκα να με περιμένει, να ανησυχεί για μένα. Πάντα ήμουν καλός στα πάρε δώσε, καλός πωλητής.

**Βασίλης:** Σε μας τους 2 λοιπόν έπεσε το καθήκον να πουλήσουμε το εμπόρευμα. Να δικαιώσουμε όλους αυτούς τους κόπους. Και να φέρουμε και κάτι πίσω στα αδέρφια μας.

**Ραμόν:** Είστε παλικάρια.

**Αποστόλης:** Από ζόρι τα κάνουμε, Ραμόν, όχι από παλικαριά… Τι στα λέμε και σένα τώρα; Έχουμε τόση ώρα και φλυαρούμε…

**Βασίλης:** Δε μας σταματάς κι εσύ. Μάλλον μας λείπει η οικογένειά μας. Μας λείπουν όλοι τους πάρα πολύ…

**Ραμόν:** Πέστε τα, ρε παιδιά, να ξεσκάσετε. Κυριακή είναι σήμερα. Ας χαλαρώσουμε λίγο. Έχουμε χρόνο. Αύριο θα δουλέψουμε πάλι…

Μετά τη δουλειά όμως, παιδιά, έχουμε πανηγύρι. Κάθε χρόνο στις 26 Απρίλη έχουμε πανηγύρι. Και για σας, που θα ‘ναι η 1η φορά που το βλέπετε, θα σας αρέσει ακόμη περισσότερο…

Μουσική theme

ΣΚΗΝΗ 2η

(Εδώ μιλάνε οι αφηγητές, ενώ οι ηθοποιοί κινούνται απλώς, κάνουν παντομίμα…)

**Αφηγητής 3:** Ξαφνικά, στο καφέ “Εl gato malva” (Ο μοβ γάτος), στον εξωτερικό χώρο, γύρω από τα τραπέζια που ο κόσμος πίνει τον καφέ του (εκεί που βρίσκεται ο Αποστόλης, ο Βασίλης και ο Ραμόν) εμφανίζονται 3 πλανόδιοι μουσικοί, τσιγγάνοι.

Μουσική 3

**Αφηγητής 1:** Σε όλα τα τραπέζια άρεσε αυτή η αλλαγή. Η απρόσμενη αλλαγή του φόντου, οι ήχοι που ξεμύτησαν από τα ταπεινά μουσικά όργανα, η αγάπη που ενέπνεαν αυτοί οι καλοντυμένοι τροβαδούροι, έκαναν το πρόσωπο του κόσμου να φωτίσει.

**Αφηγητής 2:** Κι όμως, ακόμη δεν είχαν δει τίποτα… Ανάμεσα από τους 3 μουσικούς ξεπήδησε μια νεαρή τσιγγάνα. Πού ήταν κρυμμένη αυτή;

Μουσική 4

**Αφηγητής 3:** Φορούσε ένα φόρεμα μακρύ και ήταν πολύ όμορφη.

**Αφηγητής 1:** Χόρεψε λοιπόν αυτή η οπτασία ανάμεσα στα τραπέζια και μαγνήτισε τα βλέμματα όλων.

**Αφηγητής 3:** Κι ο Αποστόλης … Μπορεί να έδειχνε ότι δεν άλλαξε κάτι, αλλά ένας ανεπαίσθητος ιδρώτας φάνηκε στο μέτωπό του...

**Αφηγητής 1:** Τέλειωσε το τραγούδι. Τέλειωσε κι ο χορός. Ωχ! Λες να φύγουν τώρα; σκέφτηκε ο Αποστόλης. Τον έπιασε μια αμηχανία. Τι έπρεπε να κάνει;

Μουσική 5

**Αφηγητής 2:** Άρχισε πάλι να χορεύει η τσιγγάνα, αυτή τη φορά όμως ακούστηκαν κάτι ήχοι διαφορετικοί. Μαζί με τον χορό ακουγόταν κι ένα τικι-τακ τικι-τακ.

**Βασίλης:** Τι είναι αυτό που ακούγεται ρε Ραμόν; ωραίο είναι!

**Ραμόν:** Κλακέτες είναι, Βασίλη.

**Αποστόλης:** Βλέπε τώρα και άκου. Τις απορίες σου θα τις λύσουμε μετά…

**Αφηγητής 3:** Η τσιγγάνα πλησίασε στο τραπέζι τους. Από έξω άγαλμα ο Αποστόλης, από μέσα φουρτούνα. Χίλιες σκέψεις έτρεχαν στο νου του.

**Αφηγητής 1:** Πώς να τη λένε, άραγε; Πόσο χρονών να είναι; Θα μπορέσω να την ξαναδώ αν φύγει; Πρέπει κάτι να κάνω τώρα γιατί μετά δε θα υπάρξει. Είμαι παλικάρι; Ή είμαι δειλός; Μπορώ να της μιλήσω, χωρίς καν να την ξέρω;

**Αφηγητής 2:** Το τραγούδι τέλειωσε. Λίγος ο χρόνος για να μπει τάξη στο μυαλό. Ήταν όμως το τελευταίο τραγούδι. Η τσιγγάνα πήρε ένα μικρό πανέρι, στολισμένο με ένα ύφασμα που έμοιαζε με τραπεζομάντηλο. Γύρισε ανάμεσα στα τραπέζια και ο κόσμος έριχνε μέσα από λίγες πεσέτες (ισπανικό νόμισμα). Το ίδιο ετοιμάστηκε να κάνει και ο Αποστόλης. Ή τώρα ή ποτέ, σκέφτηκε…

**Αποστόλης:** Πώς σε λένε; Χορεύεις πολύ όμορφα.

**Τσιγγάνα:** Έτσι εύκολα νομίζεις ότι μπορείς να μάθεις το όνομά μου; (του χαμογέλασε)

**Αποστόλης:** Και τι πρέπει να κάνω για να το μάθω;

**Τσιγγάνα:** Θα πρέπει να μου πεις κι εσύ ένα τραγούδι από τον τόπο σου. Φαίνεται ότι δεν είσαι από δω…

**Αποστόλης:** Θα προσπαθήσω… Πιάσε ρε Βασίλη το μπουζούκι να τους παίξουμε κι ένα ελληνικό…

Μουσική 6

Ο Αποστόλης τραγουδά την “Όμορφη πόλη” του Θεοδωράκη (ηχητικό ή live)

**Αποστόλης:** Σου άρεσε;

**Τσιγγάνα:** Πολύ…

**Αποστόλης:** Δηλαδή τώρα μπορώ να μάθω πώς σε λένε;

**Τσιγγάνα:** Μπορείς. Το κέρδισες. Με λένε Κάρμεν.

**Αποστόλης:** Κι εμένα με λένε Αποστόλη. Θα σε ξαναδώ εδώ γύρω ή είστε περαστικοί και φεύγετε;

**Κάρμεν:** Δεν ξέρω… Έχουμε έρθει για το αυριανό πανηγύρι. Μετά είναι να φύγουμε πάλι.

**Αποστόλης:** Αύριο, στο πανηγύρι λοιπόν, μετά τη δουλειά, θα έρθω να σε δω.

**Βασίλης:** Δουλειά έχουμε αύριο, Αποστόλη, Δευτέρα είναι!

**Αποστόλης:** Ο Ραμόν είπε ότι αύριο έχουμε πανηγύρι. Θα έρθω λοιπόν. Θα είμαι στο πανηγύρι την ίδια περίπου ώρα, όπως και σήμερα. Αν θέλεις κι εσύ να βρεθούμε, έχε το νου σου…

**Κάρμεν:** Θα προσπαθήσω… (χαμογελά)

**Αφηγητής 3:** … είπε βιαστικά κι έτρεξε να προλάβει τους άλλους μουσικούς που ξεκίνησαν για να κάνουν ξανά το νούμερό τους σε μια άλλη καφετέρια…

Μουσική theme

ΣΚΗΝΗ 3η

**Αφηγητής 1:** Είναι Δευτέρα πρωί, 26 Απριλίου 1937, το λέει και το ημερολόγιο. Ο Αποστόλης με τον Βασίλη, είναι στο μαγαζάκι που νοικιάσανε για να πουλάνε τις γούνες τους. Τι μαγαζάκι δηλαδή, ένα ερείπιο ήταν, που η φροντίδα τους το έκανε να μοιάζει με μαγαζί.

**Αφηγητής 2:** Το μαγαζάκι είναι και σπίτι ταυτόχρονα, γιατί που χρήματα για παραπάνω έξοδα; Ο Βασίλης τα βράδια κοιμάται στο πάτωμα. Κι ο Αποστόλης στον πάγκο, που τη μέρα πουλάει.

**Αφηγητής 3:** Χθες όμως δεν κοιμήθηκε καλά. Και δεν έφταιγε ο πάγκος. Η σκέψη του ήταν συνεχώς στην Κάρμεν. Κι ενώ χθες δεν ήθελε να το παραδεχθεί, σήμερα που ήταν και “ξενυχτισμένος” το παραδέχτηκε. Τουλάχιστον στον εαυτό του.

**Αφηγητής 1:** Είχε τσιμπηθεί. Άσχημα. Στον Βασίλη όμως και στον Ραμόν, δε θα το παραδεχόταν. Κι ας τον πείραζε χθες ο Ραμόν όλο το βράδυ...

**Αφηγητής 2:** Προσπάθησε να κάνει όλες τις καθημερινές ρουτινιάρικες δουλειές, όπως τις έκανε κάθε μέρα. Να ανοίξει τις κουρτίνες να μπει μέσα το φως, να καθαρίσει τα τζάμια, να ανοίξει την πόρτα, ώστε να μπαίνει ο κόσμος μέσα.

**Αφηγητής 3:** Ο Βασίλης άρχισε να σκουπίζει, ως συνήθως.

**Αφηγητής 1:** Κι ο Αποστόλης έκανε όλα αυτά που συνήθως κάνει. Αλλά πιο πολύ τα έκανε για να απασχολήσει τον εαυτό του με κάτι, για να μη σκέφτεται...

**Βασίλης:** Μακάρι να μπει κανένας πελάτης να κάνουμε σεφτέ…

(έρχονται 2 κυρίες και κοιτάνε τις γούνες)

**Αφηγητής 2:** Ήρθαν κάποιες κυρίες, Ισπανίδες, (παύση) κοίταξαν λίγο τις γούνες, (παύση) τελικά έφυγαν.

(έρχονται 2 άλλες κυρίες και κοιτάνε τις γούνες)

**Αφηγητής 3:** Ήρθαν μετά κάποιες ξένες. (παύση) Έφυγαν κι αυτές. Ο Ραμόν που έβλεπε από το τσαγκαράδικό του απέναντι, κατάλαβε ότι σήμερα δεν έχει κέφια ο Αποστόλης.

(Ο Ραμόν από το τσαγκαράδικο περνά τον δρόμο απέναντι και βγαίνει στο μαγαζί τους)

**Ραμόν:** Τι λέει; Δε θα δουλέψουμε σήμερα, Αποστόλη; Πού πήγε η τσαχπινιά σου; Πού πήγαν τα σπασμένα «ισπανικά» σου που κάνουν τον κόσμο να γελάει; Δε σε βλέπω ορεξάτο…

**Βασίλης:** Τόση ώρα κοιτούσαν οι κυρίες! Τις κοιτούσε και αυτός! Δεν έχεις όρεξη σήμερα μου φαίνεται…

**Αποστόλης:** Πώς; Πώς δεν έχω ρε παιδιά; Απλώς οι κυρίες δεν ήθελαν να ψωνίσουν. Τι να κάνω κι εγώ; Με το ζόρι να πουλήσω;

**Ραμόν:** Άντε να δούμε στους επόμενους…

(Ο Ραμόν από το μαγαζί περνά τον δρόμο απέναντι και πηγαίνει στο τσαγκαράδικο)

**Αφηγητής 1:** Μετά από λίγη ώρα, έρχεται ένα ζευγαράκι να ψωνίσει. Φαίνεται σαν να ήθελε ο άντρας να κάνει ένα δώρο στην αγαπημένη του.

**Σίλβια:** Τι γούνες είναι αυτές, κύριε; Από πού τις έχετε φέρει; Έχουν ένα ενδιαφέρον…

**Αποστόλης:** Από την Ελλάδα είναι, κυρία, από την Καστοριά.

**Σίλβια:** Πολύ ωραία, θα ήθελα να δοκιμάσω μερικές, να δω αν κάποια μου ταιριάζει. Θα σας πείραζε κάτι τέτοιο;

**Αποστόλης:** Καθόλου, κυρία.

(Η κυρία δοκιμάζει την 1η γούνα…)

**Σίλβια:** Μου πάει αυτή εδώ, Μιγκέλ, Ε, χρυσέ μου;

**Μιγκέλ:** Πάρα πολύ, Σίλβια. Είσαι μια κούκλα…

**Σίλβια:** Για να δω και αυτή… (Η κυρία δοκιμάζει τη 2η γούνα…) Αυτή τι λέει;

**Μιγκέλ:** Πολύ ωραία και αυτή.

**Σίλβια:** Α! Αυτή είναι καταπληκτική. Για να τη δω πως στρώνει πάνω μου. (Η κυρία δοκιμάζει την 3η γούνα…) Ααα! Νομίζω ότι μου ταιριάζει πάρα πολύ. Και το χρώμα είναι πανέμορφο. Τι λες εσύ, Μιγκέλ;

**Μιγκέλ:** Σου πάει πάρα πολύ, γλυκιά μου.

**Σίλβια:** Δε με βοηθάς έτσι. Αν όλο λες ότι μου ταιριάζουν, πώς θα βρούμε τη σωστή; Ποια από τις 3 σου άρεσε περισσότερο;

**Μιγκέλ:** Εεε… η τελευταία… (είπε με έναν δισταγμό)

**Σίλβια:** Πάλι καλά, γιατί κι εμένα αυτή μου άρεσε… Πόσο κάνει, κύριε, αυτή εδώ;

**Αποστόλης:** Μισό λεπτάκι, κυρία να φωνάξω τον κύριο από απέναντι γιατί με τα νούμερα θα μπερδευτώ… Ραμόν, έλα μια στιγμούλα που σε θέλω.

**Ραμόν:** Έφτασα…

(Ο Ραμόν από το τσαγκαράδικο περνά ξανά τον δρόμο απέναντι)

**Αποστόλης:** Η κυρία θέλει να μάθει πόσο κάνει αυτή η γούνα.

**Ραμόν:** Κι εγώ το ίδιο. Για μετάφραση ήρθα, Αποστόλη, όχι για να βάλω τιμές στα ρούχα σου.

**Αποστόλης:** Εεε, σωστά! Γιατί νομίζεις ότι εγώ ξέρω;

**Βασίλης:** Τι λέει βρε; Αυτός θα μας κάψει…

**Σίλβια:** Και ποιος ξέρει κύριε, αν δεν ξέρετε εσείς;

**Βασίλης:** 300.000 βρε πες. (ψιθυρίζει)

**Αποστόλης:** Έχετε δίκιο, κυρία. Η γούνα κοστίζει 30.000 πεσέτες. Πες το Ραμόν, καθαρά στην κυρία να μην μπερδευτούμε.

**Ραμόν:** Η γούνα, κυρία, κοστίζει 30.000 πεσέτες.

**Σίλβια:** Το κατάλαβα και από τα μέτρια «ισπανικά» του. Πολύ ακριβή. Αλλά μου αρέσει να πάρει η ευχή. Τι λες, Μιγκέλ, μπορούμε να αντέξουμε ένα τέτοιο έξοδο;

**Αποστόλης:** Δε θα το μετανιώσετε, κυρία. Αυτά τα ρούχα είναι μοναδικά.

**Μιγκέλ:** Είναι μεγάλο ποσό, δε λέω… (Η Σύλβια τον κοιτάζει με γλυκά μάτια…) ... αλλά κάτι θα γίνει. Θα τα καταφέρουμε.

**Σίλβια:** Υπέροχα!

**Μιγκέλ:** Ορίστε τα χρήματα σας, κύριε.

**Βασίλης:** Σας ευχαριστώ πολύ. Με γεια σας!

(Και το ζευγάρι απομακρύνεται σιγά σιγά από το μαγαζί)

**Ραμόν:** Απορώ πώς την πούλησες και αυτήν.

**Βασίλης:** Το μυαλό σου δεν είναι εδώ. Αλλά έχε χάρη που της άρεσε υπερβολικά. Αλλιώς τζίφος σήμερα.

**Ραμόν:** Κλείστε το να πάει στην ευχή. Δεν είναι η μέρα σας σήμερα.

**Αποστόλης:** Και πού να πάμε ρε Ραμόν; Τι να κάνουμε;

**Βασίλης:** Άσε που ακόμη είναι 1 το μεσημέρι.

**Ραμόν:** Κάντε κάτι να τσιμπήσετε ρε Βασίλη, μήπως και με γεμάτο το στομάχι, του έρθει όρεξη για δουλειά…

**Αφηγητής 2:** Τι όρεξη να του έρθει του Αποστόλη… Αυτός το μόνο που ήθελε ήταν να περάσει η ώρα, να φτάσει το απόγευμα, να πάει στο πανηγύρι, να ξαναδεί την Κάρμεν. Αχ, η Κάρμεν…

**Αφηγητής 3:** Και το άτιμο το ρολόι να πηγαίνει τόσο αργά. Λες και τράβηξε χειρόφρενο!

Μουσική theme

ΣΚΗΝΗ 4η

**Αφηγητής 1:** Το μεσημεράκι σα να ‘βγαλε μια συννεφιά.

Βίντεο 1

**Αποστόλης:** Τι τη θέλουμε τώρα τη συννεφιά; Να μας χαλάσει το απόγευμα;

**Βασίλης:** Λες να ρίξει καμιά βροχή;

**Αποστόλης:** Πάψε βρε γρουσούζη, τι βροχή να ρίξει; Και περιμένω το πανηγύρι πώς και πώς.

**Βασίλης:** Ε, βέβαια… Να δεις την Κάρμεν εσύ...

**Αποστόλης:** Βασίλη, κόφ’ το! Και δε θα βρέξει. Στο λέω εγώ.

**Βασίλης:** Μπράβο, Αποστόλη.Έτσι πρέπει να σκέφτεσαι. Θετικά.

**Αποστόλης:** Αν δε σκεφτόμουν έτσι, με τόσες δυσκολίες και αναποδιές που μας έχουν βρει θα είχα λυγίσει.

**Αφηγητής 2:** Κατά τις 4:30 το μεσημέρι, το λες και απόγευμα, τίποτα μυστήριο δε φαινόταν στην Γκερνίκα. Όλα κινούνταν με έναν αργό καθημερινό ρυθμό.

**Αφηγητής 3:** Μια γάτα, που πέρασε απέναντι τον δρόμο από το μαγαζί τους στο τσαγκαράδικο του Ραμόν, για να παίξει με ένα πετραδάκι, ήταν ό,τι πιο συνταρακτικό μπορούσες να δεις εκείνη τη στιγμή. Κι όμως κάτι άρχισε να βουίζει στα αυτιά του Αποστόλη…

Ήχος 2

**Αποστόλης:** Τι είναι μωρέ αυτό το βουητό; (παύση) Μπα, τίποτα δεν είναι. Μήπως βούλωσαν τα αυτιά μου; (Το βουητό συνεχίζεται). Δεν είμαστε καλά. Ρε Βασίλη τι είναι αυτό που ακούγεται;

**Βασίλης:** Δεν ξέρω ρε Αποστόλη. Κι εγώ το ακούω. Δεν πεταγόμαστε μέχρι τον Ραμόν να δούμε τι γίνεται. Μπορεί αυτός να ξέρει κάτι.

(Πηγαίνουν και οι 2 απέναντι και βρίσκουν τον Ραμόν να λαγοκοιμάται πάνω στον δικό του πάγκο)

**Αποστόλης:** Ξύπνα, Ραμόν. Τ’ ακούς αυτό το βουητό;

**Ραμόν:** Ποιο βουητό, μωρέ; Μη δεις άνθρωπο εσύ να ξεκουραστεί, αμέσως να τον ξυπνήσεις.

**Βασίλης:** Δεν ακούς μωρέ το βουητό;

**Ραμόν:** Ποιο βουητό μωρέ; Το λέτε και θα σας πιστέψω στο τέλος. Να, τώρα που το λέτε, το ακούω. Αλλά δε γίνεται να είναι αληθινό. Απλώς μου βάλατε την ιδέα και τώρα εγώ νομίζω ότι το ακούω.

**Αποστόλης:** ΤΟ ΑΚΟΥΣ γιατί κι εμείς το ακούμε εδώ και ώρα.

**Ραμόν:** (παύση) Έχετε δίκιο. Το ακούω στα αλήθεια. Δεν μπορώ όμως να καταλάβω τι είναι. Πρώτη φορά ακούω κάτι τέτοιο.

**Αφηγητής 1:** Και πριν καταλάβουν καλά καλά τι συμβαίνει, ακούγεται ένα…

Βομβαρδισμός 1 βίντεο

΄

**Αποστόλης:** Τι γίνεται ρε συ εκεί έξω; Κάτσε να ρίξω μια ματιά.

**Βασίλης:** Τι ματιά να ρίξεις; Βόμβες πέφτουν, δεν το κατάλαβες ακόμη;

**Ραμόν: Ε**λάτε να κρυφτούμε κάτω στο υπόγειο που έχω για αποθήκη.

**Αποστόλης:** Θέλω να δω τι γίνεται στο μαγαζί.

**Αφηγητής 2:** Κι όπως το λέει ο Αποστόλης, σηκώνεται και βλέπει από το παράθυρο του Ραμόν να πέφτει μια βόμβα στο μαγαζί τους και αυτό να γίνεται σκόνη.

Βομβαρδισμός 2 ήχος

**Ραμόν:** Έλα να κρυφτούμε κάτω! Τι κάνεις;

**Αποστόλης:** Έρχομαι… (πηγαίνει και οι 3 μαζί μπαίνουν στο υπόγειο)

**Βασίλης:** Κλείσε γρήγορα!

**Αφηγητής 1:** Κρύφτηκαν εκεί λοιπόν και μετά από λίγα λεπτά άκουσαν ένα…

Βομβαρδισμός 3 ήχος

ακριβώς από πάνω τους. Ανατινάχτηκε όλο το τσαγκαράδικο. Έτσι τους φάνηκε, αλλά κανείς από τους 3 τους δεν είχε κουράγιο να βγει έξω να δει τι γίνεται. Και ενώ έξω το «πανηγύρι» συνεχιζόταν έξω, μέσα στο υπόγειο ήταν ασφαλείς.

**Αφηγητής 2:** Ο Αποστόλης χάθηκε για λίγο στις σκέψεις του. Πάει το μαγαζάκι τους, πάει και το πανηγύρι, πάει και η Κάρμεν. Ήθελε απλώς να τα ξεχάσει όλα, να τελειώσουν όλα, να ηρεμήσει.

**Αφηγητής 3:** Ο Βασίλης όμως, ίσως από αμηχανία, βρισκόταν σε μια αέναη κίνηση. Μπρος, πίσω, μπρος, πίσω. Δεν μπορούσε να ησυχάσει.

(η σκηνή στο υπόγειο θα προβληθεί σε βίντεο)

**Αποστόλης:** Θα ηρεμήσεις επιτέλους; Κάτσε ήσυχος σε ένα μέρος.

**Βασίλης:** Πώς να ησυχάσω ρε Αποστόλη; Δε βλέπεις τι γίνεται; Ήρθαμε εδώ να βγάλουμε ένα μεροκάματο κι από ότι φαίνεται θα αφήσουμε τα κοκαλάκια μας σε αυτόν τον ξένο τόπο.

**Αποστόλης:** Τίποτα δε θα πάθουμε. Θα τη βρούμε πάλι την άκρη. Όπως κάνουμε κάθε φορά.

**Βασίλης:** Πώς είσαι τόσο σίγουρος; Εδώ δεν είναι εμπόριο. Πόλεμος είναι.

**Ραμόν:** Μη μαλώνετε βρε παιδιά, να χαρείτε. Η καρδιά μου πάει να σπάσει…

**Αποστόλης:** Τι έπαθες;

**Ραμόν:** Δεν ξέρω αν είναι καλά η οικογένειά μου. Ανησυχώ. Λες κάτι να έπαθαν; Η Ντολόρες μου, ο Αλμπέρτο και η Ραφαέλα;

**Αποστόλης:** Μια χαρά θα είναι. Κάπου θα κρύφτηκαν κι αυτοί όπως κι εμείς.

**Βασίλης:** Μια χαρά θα είναι, όπως τα λέει ο Αποστόλης. Μη με συνερίζεσαι εμένα. Απλώς πανικοβλήθηκα και λέω ό,τι μου ‘ρθει στο κεφάλι.

**Ραμόν:** Εύχομαι να ‘ναι όπως τα λέτε, εύχομαι να ‘ναι όπως τα λέτε…

ΣΚΗΝΗ 5η

Μουσική 7, ταυτόχρονα με τους αφηγητές

**Αφηγητής 1:** 2,5 ώρες κράτησαν οι βομβαρδισμοί. 2,5 ώρες. Από τις 4:30μμ περίπου μέχρι τις 7:00μμ. Όλη αυτή την ώρα Ο Ραμόν, ο Βασίλης και ο Αποστόλης βρίσκονταν κρυμμένοι στο υπόγειο κάτω από το τσαγκαράδικο. Αυτό ήταν το πιο λογικό να κάνουν και αυτό έκαναν. Δεν μπορούσαν να κάνουν και κάτι, ενάντια σε αεροπλάνα που βρίσκονται ψηλά στον ουρανό, με τα γυμνά τους χέρια.

**Αφηγητής 2:** Μετά τις 7:00μμ όμως που ησύχασε το πράγμα, άρχισε ο κόσμος να ξεμυτίζει από τα λαγούμια του. Βγήκε λοιπόν και ο Ραμόν με τον Αποστόλη και τον Βασίλη από το υπόγειο. Και τότε, αντί να έρθει η “ηρεμία”, ήταν που άκουγες τα χειρότερα…

**Θύμα 1 Σίλβια (φορώντας τη γούνα που αγόρασε):** Δε βρίσκω τον άντρα μου… Το σπίτι μου εξαφανίστηκε από προσώπου γης. Μιγκέλ, πού είσαι;

**Θύμα Περαστικός 1:** Ο πατέρας μου καταπλακώθηκε μέσα στο σπίτι μας. Δεν πρόλαβε να βγει έξω. Πατέρα!!!

**Θύμα Περαστική 2:** (περνά κρατώντας στα χέρια της το νεκρό της παιδί) Τι σας έφταιξε; Το σκοτώσατε το έρημο. Ήταν μόλις 4 χρονών. Ακόμη δεν πήγε στο σχολείο να μάθει γράμματα. Δεν πρόλαβε να μεγαλώσει, να χαρεί τη ζωή. Έκανε τόσα όνειρα, είχε όλο το μέλλον μπροστά της. Αν σας πιάσω στα χέρια μου, θα το πληρώσετε πολύ ακριβά.

*Και άλλοι πολλοί, πάρα πολλοί γυρνάνε εδώ κι εκεί λέγοντας διάφορα που μπλέκονται μεταξύ τους και ακούγονται τελικά ως ασυναρτησίες…*

**Βασίλης:** Τι γίνεται εδώ πέρα;

**Αποστόλης:** Τι θέλεις να γίνει;Κλάμα, οργή, θυμός. Όλοι προσπαθούν να καταλάβουν τι έγινε…

**Ραμόν:** Πάω κι εγώ παιδιά, πάω να βρω την οικογένειά μου. Δε θα ησυχάσω μέχρι να δω ότι είναι καλά…

**Αποστόλης:** Να πας, Ραμόν. Τι κάθεσαι;

**Βασίλης:** Καλή τύχη!

**Ραμόν:** Τα λέμε…

(Αγκαλιάζονται και φεύγει ο Ραμόν από τη σκηνή…)

**Αποστόλης:** Να πάρει η ευχή! Τι ακριβώς έγινε εδώ πέρα; Δεν κατάλαβα ακριβώς. Επειδή δεν έχω μάθει ακόμη καλά ισπανικά δεν μπορούσα να καταλάβω τις συζητήσεις στα καφενεία…

**Βασίλης:** Άσ’ τα αυτά. Τώρα τι κάνουμε;

**Αποστόλης:** Ωχ! Τα χρήματα μας!

**Βασίλης:** Λες να είναι ακόμη στη σιδερένια θήκη;

**Αποστόλης:** Πάω να δω… (πηγαίνει και ελέγχει στα χαλάσματα). Ευτυχώς είναι σώα η θήκη. Πώς άντεξε ένας θεός ξέρει. Ας τα πάρουμε μαζί μας, έστω αυτά τα λίγα…

**Βασίλης:** Τα χρήματα σκέφτεσαι ρε Αποστόλη; Τι εγωιστής που είσαι. Ίσως είμαστε οι πιο τυχεροί άνθρωποι σε όλη την πόλη. Όλοι τους χάσανε αγαπημένα πρόσωπα, τα σπίτια τους, τις περιουσίες τους. Κι εμείς χάσαμε μόνο μερικά παλτά.

**Αποστόλης:** Μερικά παλτά το λες αυτό ρε Βασίλη; Τους κόπους τόσων χρόνων; (παύση). Έχεις δίκιο. Τώρα που το σκέφτομαι, ντρέπομαι. Τόσος πόνος γύρω μας κι εγώ σκέφτομαι τα λεφτά. Συγγνώμη…

**Βασίλης:** Θα βρει άραγε ο Ραμόν τους δικούς του; Κι αν δεν τους βρει; Θα γυρίσει πίσω;

**Αποστόλης:** Η Κάρμεν λες να είναι καλά; Μ’ αρέσει που ήθελα να τη δω και σήμερα. Πού να ήξερα; Να της έλεγα: «φύγε από δω όσο πιο μακριά μπορείς, φύγε να σωθείς!».

**Βασίλης:** Μπα, δεν είμαστε για να καθόμαστε. Καλύτερα να φύγουμε. Τι λες;

**Αποστόλης:** Να φύγουμε δηλαδή; Δε θέλεις να προσπαθήσουμε να ξαναχτίσουμε το μαγαζάκι ρε Βασίλη;

**Βασίλης:** Κι όταν το χτίσουμε τι θα πουλήσουμε, Αποστόλη; Φιστίκια;

**Αποστόλης:** Έχεις δίκιο. Δεν ξέρω τι μου συμβαίνει,αλλά φαίνεται να σκέφτεσαι πιο καθαρά από μένα.

**Βασίλης:** Ξέρω εγώτι σου συμβαίνει,αλλά δεν είναι ώρα τώρα για τέτοια.

**Αποστόλης:** Στην αποθήκη του Ραμόν είχα αφήσει καμιά δεκαριά γούνες γιατί δε χωρούσαν στο μαγαζί.

**Βασίλης: Π**άρε μαζί σου κάνα 2, μήπως μπορέσουμε και τις πουλήσουμε στην επιστροφή για την Ελλάδα.

**Αποστόλης:** Δεν μπορώ και παραπάνω έτσι κι αλλιώς.

**Βασίλης:** Τις άλλες ας τις κρατήσει ο Ραμόν. Μπορεί και να τις χρειαστούν…

**Αποστόλης:** Ας τις πουλήσει, ξέρω γω; Ό,τι θέλει ας τις κάνει.

**Αφηγητής 1:** Πήγε να πάρει, ο Βασίλης, ό,τι απέμεινε από τα πράγματά τους κι ο Αποστόλης τις γούνες από το υπόγειο του Ραμόν.

**Βασίλης:** Άντε, ας φεύγουμε.Και μην κοιτάς πίσω καθόλου.

**Αποστόλης:** Έτσι; Χωρίς να πούμε τίποτα; Ο Ραμόν αυτούς τους 3 μήνες μας στάθηκε σαν πραγματικός αδερφός. Μας βοήθησε σε όλα.

**Βασίλης:** Έχεις δίκιο. Τι να κάνουμε όμως;

**Αποστόλης:** Θα γράψω ένα σημείωμα, σε ένα κομμάτι χαρτί και θα το αφήσω στο υπόγειο του τσαγκαράδικου. Σίγουρα θα το βρει μόλις γυρίσει.

(Θα γράψει και θα αφήσει το σημείωμα. Ο αφηγητής 2 θα πάρει το σημείωμα και θα το διαβάσει)

**Αφηγητής 2:** «Αγαπημένε μας, Ραμόν, σε ευχαριστούμε για όλα όσα έκανες για μας. Γυρίζουμε πίσω στην Ελλάδα να βρούμε τους δικούς μας και να τους πούμε τι έγινε εδώ στην Γκερνίκα. Ευχόμαστε να είσαι καλά εσύ κι όλη σου η οικογένεια. Θα ξαναβρεθούμε. Σε φιλούμε, οι Έλληνες φίλοι σου, τα αδέρφια σου, Αποστόλης και Βασίλης»

Το άφησε στο υπόγειο κι φύγανε για την Ελλάδα…

ΣΚΗΝΗ 6η

Μουσική 8

**Αφηγητής 3:** Στην επιστροφή για την Ελλάδα τα 2 αδέρφια πέρασαν από το Παρίσι. Εκεί πληροφορήθηκαν ότι ζει ένας γνωστός Ισπανός ζωγράφος, δημοκρατικός. Ο Πάμπλο Πικάσο. Έμαθε ο Αποστόλης ότι συχνάζει στο Καφέ Λα Ροτόντ (Café La Rotonde) και θέλησε να τον συναντήσει. Ήταν Παρασκευή 30 Μαΐου 1937…

**Αποστόλης:** Θα πάω να δω τον Πικάσο. Θέλω να τον ενημερώσω για τον βομβαρδισμό και να ρωτήσω τη γνώμη του. Ίσως με βοηθήσει να καταλάβω κι εγώ τι συμβαίνει.

**Βασίλης:** Δεν είναι δικιά μας δουλειά ρε Αποστόλη. Τι δουλειά έχουμε εμείς με ζωγράφους και κοσμικούς; Εμείς είμαστε ανθρωπάκια, αυτοί ούτε που θα ασχοληθούν μαζί μας.

**Αποστόλης:** Εγώ θα κάνω μια προσπάθεια. Κι αυτός ας μην ασχοληθεί. Τουλάχιστον θα έχω ήσυχη τη συνείδησή μου.

**Βασίλης:** Βρε Αποστόλη, γιατί δεν κάνεις μια γύρα στα μαγαζιά να πουλήσεις αυτές τις γούνες; Φράγκο δεν έχουμε πάνω μας. Είναι η μόνη μας ελπίδα μήπως φάμε μια μπουκιά ψωμί. Και να καταφέρουμε να φτάσουμε στην Ελλάδα. Αλλιώς με τα πόδια μας βλέπω…

**Αποστόλης:** Τις γούνες θα τις πουλήσεις εσύ.

**Βασίλης:** Εγώ ρε Αποστόλη δεν είμαι καλός σε αυτά. Να σου φτιάξω όσες γούνες θες, να τις πουλήσω δύσκολα. Άσε που γαλλικά δεν ξέρω καθόλου. Εσύ έμαθες και λίγα γαλλικά.

**Αποστόλης:** Βασίλη, κάνε μου αυτή τη χάρη. Κάνε μια προσπάθεια να τις πουλήσεις εσύ κι εγώ θα πάω να βρω τον ζωγράφο. Αν δεν τα καταφέρεις, σου υπόσχομαι ότι αύριο θα τις πουλήσω εγώ και με τα χρήματα αυτά θα γυρίσουμε στην Ελλάδα.

**Βασίλης:** Βρε άτιμε, τι μου κάνεις; Τέλος πάντων, στη χειρότερη θα μείνουμε άλλη μια μέρα εδώ. Δεν έχουμε και ραντεβού με κανέναν. Πήγαινε βρε, πολιτικάντη. Να δω τι θα καταλάβεις;

**Αφηγητής 1:** Τα 2 αδέρφια χωρίζουν και ο Αποστόλης φεύγει για το Καφέ Λα Ροτόντ (Café La Rotonde)

**Αποστόλης:** Εδώ συχνάζει ο κύριος Πικάσο;

**Σερβιτόρος:** Μάλιστα, κύριε. Δε συναντά όμως τον κάθε άνθρωπο που τον ζητά. Και δε βλέπω τον λόγο για να τον ενοχλήσω. Ποιος είστε;

**Αποστόλης:** Δε με γνωρίζετε, κύριε. Ούτε ο κύριος Πικάσο με γνωρίζει. Θα ήθελα να του πείτε ότι έρχομαι από την Ισπανία, από την Γκερνίκα, συγκεκριμένα.

**Σερβιτόρος:** Και σε τι θα ωφελήσει αυτό, κύριε; Και από τη Μαδρίτη να έρχεστε ποσώς μας ενδιαφέρει.

**Αποστόλης:** Πιστεύω ότι ο κύριος Πικάσο θα έχει ακούσει τα άσχημα μαντάτα και θα θελήσει να μάθει καλύτερα τα γεγονότα από πρώτο χέρι.

**Σερβιτόρος:** Δε θα ενοχλήσω έναν από τους καλύτερους πελάτες μας. Μπορείτε να καθίσετε κύριε, ως πελάτης. Αλλιώς με αναγκάζετε να σας ζητήσω να φύγετε.

**Αποστόλης:** Ενημερώστε τον σας παρακαλώ για αυτό που σας είπα κι αν δε θελήσει να με συναντήσει θα φύγω αμέσως. (αποφασισμένος) Αν όμως δεν το κάνετε θα το κάνω μόνος μου!

**Σερβιτόρος:** Είστε πολύ επίμονος, κύριε! Θα τον ενημερώσω και μόλις μου πει ότι δεν ενδιαφέρεται, παρακαλώ να φύγετε αμέσως.

**Αποστόλης:** Θα φύγω.

(Ο σερβιτόρος κατευθύνεται προς το τραπέζι του Κύριου Πικάσο)

**Σερβιτόρος:** Κύριε Πικάσο, είναι εδώ ένας κύριος και ζητά να σας μιλήσει.

**Πικάσο:** Σου έχω πει, Σεμπαστιάν, να μη μου κουβαλάς εδώ τον καθένα. Τι διαφορετικό έχει αυτός από τους υπόλοιπους;

**Σερβιτόρος:** Είναι φοβερά επίμονος, κύριε. Ήθελε οπωσδήποτε να σας πω ότι έρχεται από την Γκερνίκα.

**Πικάσο:** Από πού;

**Σερβιτόρος:** Από την Γκερνίκα, κύριε. Δεν καταλαβαίνω όμως τι ρόλο παίζει αυτό;

**Πικάσο:** Πες του να κοπιάσει αμέσως!

**Σερβιτόρος:** Τι; Ε… Μάλιστα, κύριε. Είστε σίγουρος;

**Πικάσο:** Απολύτως.

ΣΚΗΝΗ 7η

**Αποστόλης:** Είστε ο κύριος Πικάσο;

**Πικάσο:** Ναι, βεβαίως. Εσείς ποιος είστε, κύριε; Ούτε για Γάλλος μοιάζετε ούτε για Ισπανός…

**Αποστόλης:** Έλληνας είμαι. Γυρίζω όμως από μια ισπανική κωμόπολη που βομβαρδίστηκε από τους Γερμανούς και τους Ιταλούς.

**Πικάσο:** Την Γκερνίκα; Ήσουν εκεί παιδί μου; Τα έζησες όλα αυτά;

**Αποστόλης:** Μάλιστα, κύριε. Τα μάθατε εσείς;

**Πικάσο:** Ναι, τα διάβασα προχθές τα τραγικά συμβάντα στην εφημερίδα «Ουμανιτέ» (Humanité). Αλλά σίγουρα το χαρτί δεν μπορεί να αποδώσει τη φρίκη αυτή. Ένας άνθρωπος, που είδε τα γεγονότα με τα μάτια του, έχει να πει πολύ περισσότερα. Θέλω να μάθω την κάθε λεπτομέρεια γιατί σφίχτηκε η ψυχή μου από αυτή τη θηριωδία. Για πες μου λοιπόν, καλέ μου άνθρωπε…

**Αποστόλης:** Εγώ, κύριε Πικάσο, δεν είμαι πολιτικοποιημένος άνθρωπος. Δεν μπορώ να αναλύσω πράγματα, ούτε να απαντήσω γιατί έγινε όλο αυτό. Μπορώ όμως να σας πω με κάθε λεπτομέρεια πώς το έζησα εγώ, αλλά και όλος ο κόσμος...

**Αφηγητής 2:** Του διηγήθηκε λοιπόν την ιστορία του, τις γούνες, τον Βασίλη, τον Ραμόν, την Κάρμεν, τους βομβαρδισμούς, τον θάνατο, την καταστροφή, τον πόνο όλου του κόσμου…

**Αφηγητής 3:** Ο ζωγράφος τον άκουγε με προσοχή. Κουβέντα δεν έβγαλε. Ασυνήθιστο για ανθρώπους μορφωμένους. Συγκινήθηκε όμως βαθύτατα. Δάκρυσε. Ένιωσε τύψεις που σε μια τέτοια στιγμή δε βρισκόταν κι αυτός κοντά στον κόσμο που υπέφερε, αλλά βρισκόταν στην ασφάλεια του Παρισιού.

**Αφηγητής 1:** Δεν ήταν όμως δική του επιλογή. Ήταν πολιτικός εξόριστος γιατί τάχθηκε στο πλευρό των Δημοκρατικών και αυτή του η στάση έκανε δύσκολη την επιστροφή του στην πατρίδα.

**Πικάσο:** Έννοια σου, Αποστόλη. Και τώρα καθάρισε το μυαλό μου ακόμη περισσότερο. Ο βομβαρδισμός της Γκερνίκα αποφασίστηκε από την πλευρά των Ισπανών Εθνικιστών**.** Ο Φράνκο έδωσε εντολή στους συμμάχους του,διότι η πόλη είχε στρατηγική σημασία. Ήταν στον δρόμο τους προς το Μπιλμπάο. Μια νίκη εκεί, πίστεψε ο Φράνκο, ότι θα οδηγούσε στο τέλος του εμφυλίου.

**Αποστόλης:** Κι ο κόσμος τι χρωστάει; Δεν είδα κανέναν να το συζητάει τις προηγούμενες μέρες. Κανείς δεν το περίμενε. Παίρνονται έτσι εύκολα τέτοιες αποφάσεις;

**Πικάσο:** Να τεστάρουν και τα νέα τους όπλα. Αυτή η ράτσα, Αποστόλη είναι αδίστακτη. Λες και οι ανθρώπινες ζωές είναι παιχνίδι. Τι απάνθρωποι! Η Δημοκρατία στη χώρα μου βρίσκεται υπό απειλή. Και όλη η Ευρώπη όμως θα κινδυνεύσει από έναν Β΄ Παγκόσμιο Πόλεμο που βρίσκεται προ των πυλών.

**Αποστόλης:** Άρα, Ισπανοί εναντίον Ισπανών, με τη βοήθεια Γερμανών και Ιταλών. Δεν το καταλαβαίνω…

**Πικάσο:** Πλούσιοι Ισπανοί εναντίων φτωχών Ισπανών. Κι όποιος επικρατήσει. Κι εγώ έχω πάρει θέση με την πλευρά του λαού, εδώ και χρόνια.

**Αποστόλης:** Και τι μπορείτε να κάνετε κύριε Πικάσο εσείς από εδώ από τη Γαλλία;

**Πικάσο:** Η Δημοκρατική Κυβέρνηση μου ζήτησε να φτιάξω έναν πίνακα για την παγκόσμια έκθεση του Παρισιού. Δέχθηκα, αλλά μέχρι τώρα δεν ήξερα τι έπρεπε να ζωγραφίσω. Τώρα όμως ξέρω. Θα πάω σήμερα σπίτι μου να ξεκουραστώ. Κι από αύριο, θα δουλέψω νύχτα μέρα μέχρι να αποτυπώσω στον καμβά τη φρίκη αυτού του βομβαρδισμού. Θα προσπαθήσω να τα χωρέσω όλα αυτά που μου είπες, Αποστόλη. Μέσα σε έναν πίνακα…

**Αποστόλης:** Κύριε Πικάσο, αυτό που λέτε, δεν το καταλαβαίνω ακόμη περισσότερο. Τι θα βοηθήσει ένας πίνακας, όσο όμορφος κι αν είναι. Μπορεί να φέρει τους ανθρώπους πίσω στη ζωή; Μπορεί να τελειώσει έναν πόλεμο;

**Πικάσο:** Κανέναν άνθρωπο δεν μπορεί να φέρει πίσω στη ζωή. Η τέχνη όμως Αποστόλη, πάντα καταφέρνει να συγκινήσει τους ανθρώπους, να κλονίσει ακόμη και τους πιο αδιάφορους. Αν τα καταφέρω, δείχνοντας τη βαρβαρότητα του πολέμου, θα δημιουργήσω ένα σύμβολο ειρήνης. Να το βλέπουν οι άνθρωποι και να μην επιτρέψουν ξανά σε κανέναν να κάνει τέτοια πράγματα.

**Αποστόλης:** Εύχομαι να κάνετε ό,τι καλύτερο μπορείτε. Κι εγώ στην Ελλάδα, θα λέω τα γεγονότα αυτά όπου σταθώ κι όπου βρεθώ. Σας αφήνω τώρα, πάω να ξεκουραστώ και αύριο ίσια για την Ελλάδα.

**Πικάσο:** Στο καλό, παιδί μου. Στο καλό…

ΣΚΗΝΗ 8η

(Ο ζωγράφος δουλεύει πυρετωδώς μέχρι να τελειώσει τον πίνακα)

**Αφηγητής 3:** Ένας ταύρος ορμά με λύσσα και σπέρνει την καταστροφή.

**Αφηγητής 1:** Μια λάμπα ηλεκτρική εκπέμπει έντονα το φως της.

**Αφηγητής 2:** Ένα άλογο τραυματίστηκε και σπαρταράει από αγωνία.

**Αφηγητής 3:** Ένας άνδρας κείτεται χάμω με τεντωμένα χέρια.

**Αφηγητής 1:** Μια γυναίκα κρατάει το νεκρό της παιδί.

**Αφηγητής 2:** Οι μορφές είναι παραμορφωμένες και κατακερματισμένες.

**Αφηγητής 3:** Σαν να έχουν συντριβεί από τη δύναμη του βομβαρδισμού.

**Αφηγητής 1:** Τα χρώματα είναι υποτονικά και ζοφερά.

**Αφηγητής 2:** Μαύρα, λευκά και γκρι, πολύ γκρι.

**Αφηγητής 3:** Ένα μικρό παράθυρο όμως δείχνει ότι υπάρχει διέξοδος.

**Αφηγητής 1:** Το φως από μια λυχνία δείχνει ότι υπάρχει ελπίδα.

(Μόλις τον τελειώσει τον δείχνουμε στα παιδιά.)

ΣΚΗΝΗ 9η

Μουσική 9

**Αφηγητής 2:** Οι Γερμανοί Ναζί κατέλαβαν το Παρίσι στις 14 Ιουνίου 1940. Ο Πάμπλο Πικάσο ζει εκεί, με τη σύντροφο του, τη Γαλλίδα φωτογράφο Ντόρα Μαρ (Dora Maar). Στη διάρκεια της Κατοχής, μια μέρα, ο Γερμανός πρέσβης στο Παρίσι Όττο Άμπετζ επισκέπτεται τον Πικάσο στο εργαστήρι του.

(ήχος 3 κουδουνιού)

**Ντόρα:** Ποιος να είναι τέτοια ώρα;

**Πικάσο:** Δε με απασχολεί καθόλου, Ντόρα μου. Και σίγουρα δεν είναι για μένα. Όσοι με ξέρουν καλά, ξέρουν ότι στο σπίτι εργάζομαι και δεν με ενοχλούν.

**Ντόρα:** Ούτε εγώ περιμένω κανέναν, Πάμπλο μου… Για να ρίξω μια ματιά.

Ένας Γερμανός αξιωματικός πρέπει να είναι, δε μου θυμίζει κάτι. Τι έκανες πάλι βρε; Θα μας μπλέξεις με τις παλικαριές σου!

**Πικάσο:** Αυτός μας έλειπε τώρα. Μην του ανοίγεις καθόλου. Κλείσε και τα φώτα…

(ήχος 3 κουδουνιού, 2η φορά)

**Ντόρα:** Τι λες βρε; Κατοχή έχουμε. Θέλεις να γίνει κανένα σκηνικό και να τρέχει όλο το 3ο Ράιχ από πίσω μας; Προφανώς και θα του ανοίξω. Εσένα θα θέλει και πρόσεξε κακομοίρη μου να είσαι ευγενικός, να καθίσει όσο καθίσει και να σηκωθεί να φύγει.

**Πικάσο:** Δεν υπόσχομαι τίποτα.

**Ντόρα:** ΠΑΜΠΛΟΟΟ!!!

**Πικάσο:** Εντάξει, αγάπη μου. Υπόσχομαι ότι αν αυτός είναι ευγενικός, τότε θα είμαι κι εγώ.

(ήχος 3 κουδουνιού, 3η φορά, η Ντόρα πάει και ανοίγει)

**Όττο:** Καλησπέρα, συμπαθητική μου κυρία.

**Ντόρα:** Δε νομίζω ότι γνωριζόμαστε. Τι θέλετε ακριβώς;

**Όττο:** Όττο Άμπετζ. (χειραψία) Ήρθα να δω τον κύριο Πικάσο. Έχω ακούσει τόσα πολλά. Είναι μια διασημότητα εδώ στο Παρίσι και σε όλο τον κόσμο. Θα ήταν κρίμα να μην τον συναντήσω, να δω που εργάζεται και φτιάχνει αυτά τα θεάρεστα έργα.

**Ντόρα:** Περάστε παρακαλώ. Είναι στο εργαστήριό του και ζωγραφίζει ως συνήθως, μισό λεπτό να τον φωνάξω… ΠΑΜΠΛΟΟΟ!

**Πικάσο:** Ψόφος δε γίνεται να τον πιάσει; Και τον θάβω εγώ πίσω στον κήπο…

**Όττο:** Τι κάνετε, κύριε Πικάσο; Όττο Άμπετζ, Γερμανός πρέσβης, χαίρομαι πάρα πολύ που σας γνωρίζω!

**Πικάσο:** Κι εγώ. (χειραψία με μισή καρδιά)

**Όττο:** Κύριε Πικάσο, βλέπω πως έχετε πολλά έργα εδώ. Φαίνεται ότι δουλεύετε πυρετωδώς.

**Πικάσο:** Κάνω ότι μπορώ για να υπερασπιστώ τις ιδέες μου, την ελευθερία και τη δημοκρατία. Και το στομάχι μου, γιατί πρέπει και να φάμε…

**Όττο:** Παρότι έχουμε διαφορετικές πολιτικές τοποθετήσεις, δε σας κρύβω ότι είμαι ένας από τους θαυμαστές σας.

**Πικάσο:** Και τι θαυμάζετε ακριβώς; Το περιστέρι της ειρήνης;

**Όττο:** Κύριε Πικάσο, καταλαβαίνετε ότι θα μπορούσα να έρθω εδώ ως κατακτητής. Αλλά προτίμησα να έρθω ως φίλος.

**Πικάσο:** Δε χρειάζεται να κρυβόμαστε,κύριε Όττο. Ξέρετε πολύ καλά ποιος είμαι. Κι εγώ γνωρίζω ποιοι είστε. Δεν μπορούμε να κρυφτούμε. Ακόμη κι αν σας συμπαθούσα προσωπικά, μου είναι αδύνατον να σας θεωρήσω, φίλο μου.

**Όττο:** Εντάξει λοιπόν,θα σεβαστώ την ειλικρίνειά σας. Θα ρίξω μια ματιά στο εργαστήρι σας και θα φύγω. (κοιτάζει κάποιους πίνακες ώσπου το μάτι του πέφτει σε μια φωτογραφία της «Γκερνίκα») Βλέπω έχετε και μια φωτογραφία της Γκερνίκα εδώ. Κρίμα που ο πρωτότυπος πίνακας βρίσκεται στη Νέα Υόρκη. Κύριε Πικάσο, εσείς τον φτιάξατε;

**Πικάσο:** Όχι, κύριε Όττο. Εσείς τον φτιάξατε. ΕΣΕΙΣ!!!

Μουσική 9

ΤΕΛΟΣ

Γιώργος Τίγκας

16/2/2025

**Ρόλοι**

Αφηγητής 1: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Αφηγητής 2: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Αφηγητής 3: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Αποστόλης: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Βασίλης: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ραμόν: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Τσιγγάνος μουσικός 1: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Τσιγγάνος μουσικός 2: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Τσιγγάνος μουσικός 3: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Κάρμεν: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Μιγκέλ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Σίλβια (Θύμα 1): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Θύμα 2: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Θύμα 3: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Σερβιτόρος (Σεμπαστιάν): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Πικάσο: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ντόρα Μαρ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Όττο Άμπετζ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Κομπάρσοι που κάθονται στο καφέ “Εl gato malva” (Ο μοβ γάτος)

Οι ίδιοι μπορούν να κάθονται και στο Καφέ Λα Ροτόντ (Café La Rotonde)

Τυχαία θύματα που περιφέρονται μετά τον βομβαρδισμό και δημιουργούν κομφούζιο

*Σημειώσεις*

*Κάρμεν: Φορούσε ένα φόρεμα μακρύ πλούσιο σε ύφασμα. Ήταν κόκκινο και πράσινο μαζί και είχε χρυσοκίτρινες γραμμές που ανακατεύονταν στα 2 χρώματα. Τα μαλλιά της ήταν πολύ μακριά, μελαχρινά και σπαστά. Στο ένα της αυτί, είχε ένα μεγάλο χρυσό κρίκο για σκουλαρίκι. Ταίριαζε με τις χρυσές γραμμές στο φόρεμα. Στο άλλο αυτί δεν είχε σκουλαρίκι, αλλά είχε γαντζωμένο στα μαλλιά της ένα κόκκινο τριαντάφυλλο. Από πιο κοντά φάνηκαν τα πράσινα μάτια της, τα μικρά της κόκκινα χείλη και μια ελιά στο δεξί της μάγουλο.*